Hades
Hades — Roguelike და ARPG ჟანრის ინდი-ვიდეო თამაში, რომელიც შექმნა და გამოაქვეყნა ამერიკულმა კომპანია Supergiant Games-მა 2020 წლის სექტემბერში Microsoft Windows, macOS-სა და Nintendo Switch-ზე. მოგვიანებით 2021 წლის აგვისტოში თამაში ხელმისაწვდომი გახდა PlayStation 4-ზე, PlayStation 5-ზე, Xbox One-სა და Xbox Series X/S-ზე. მოთამაშე აკონტროლებს ზაგრეუსს, ჰადესის შვილს, რომელიც ცდილობს გაიქცეს ქვესკნელიდან და ავიდეს ოლიმპოს მთაზე, რაშიც ეხმარებიან სხვა ღმერთები. ყოველ დაბრკოლებაზე მოთამაშეს უწევს შეებრძოლოს მონსტრებს. თამაშს გააჩნია Hack and slash საბრძოლო სისტემა; მოთამაშე აწყობს შეტევის კომბინაციებს თავისი მთავარი იარაღით, სპეციალური ძალით და მაგიით, რათა დაამარცხოს მტრები და გადარჩეს რაც შეიძლება დიდხანს. მიუხედავად იმისა, რომ ზაგრეუსი ხშირად კვდება, იგი ცოცხლდება და იყენებს ბრძოლებში მოპოვებულ ფულს იმისათვის, რომ გააძლიეროს მისი ძალები და შეიძინოს ახალი იარაღები. თამაშს წილად ხვდა უმაღლესი შეფასებები ვიდეო თამაშების კრიტიკოსებისაგან. მიმმოხილველთა უმეტესობამ მაღალი შეფასება მისცა თამაშის გეიმპლეის, პერსონაჟებს, მუსიკას, თხრობის სტილსა და მხატვრულ მხარეს. მიჩნეულია 2020 წლის ერთ-ერთ საუკეთესო ვიდეო თამაშად; რამდენიმე დაჯილდოების ცერემონიალზე წლის თამაშის წოდება მიენიჭა.